Ügyszám: OBH 2476/2002.
Előadó: dr. Fogarassy Edit

                   

Bodor László

Pálhalmai Országos Bv. Intézet
2407 Dunaújváros-Bernátkút,
Pf. 7.

	Tisztelt Uram!

	Hivatalomhoz intézett beadványában sérelmezte, hogy többszöri kérelme ellenére sem szállították el Pálhalmáról, ahol súlyos veszélynek, fenyegetéseknek van kitéve. Panasza nyomán megkerestem a büntetés-végrehajtás országos parancsnokát, aki az alábbiakról tájékoztatott:
Önt 2001. 12. 03-án szállították a végrehajtási fokozatának megfelelő Pálhalmai Bv. Intézetbe. Felesége majd Ön is kérelmezték, hogy lakóhelyéhez közelebb eső bv. intézetbe - a Fővárosi Bv. Intézetbe vagy a Budapesti Fegyház és Börtönbe - szállítsák át. A Bv. Igazgatási Osztályának vezetője 2002. március 4-én hozott, indokolt határozatával az átszállítási kérelmet elutasította. 2002. március 5-én írt levelében ugynakkor azt kérte, hogy ne szállítsák át se a Fővárosi Bv. Intézetbe, se a Budapesti Fegyház és Börtönbe, mert tudomására jutott, hogy ott haragosai vannak. Átszállítását ezért a Bács-Kiskun Megyei Bv. Intézetbe vagy a Fiatalkorúak Bv. Intézetébe kérte. 2002. március 3-án kérte, hogy tárgyalásra való előállítás miatt ne szállítsák át  a Váci Fegyház és Börtönbe, mert ott szintén ellenségei vannak. A Bv. Igazgatási Osztályának vezetője az Ön kérelmét 2002. április 24-én kelt, indokolt határozatával elutasította. Az elutasító határozatokat Ön tudomásul vette, ellenük nem fellebbezett.
Ön 2002. március 22-én személyes meghallgatást kért a Pálhalmai Bv. Intézet osztályvezetőjétől. Ezt követően az osztályvezető intézkedett arról, hogy Sándorházáról Bernátkútra helyezzék át. 2002. május 25-én arra kérte az osztályvezetőt, hogy - fenyegetettsége miatt - helyezze vissza Sándorházára.

	Mindezekre tekintettel tájékoztatom, hogy panaszát megalapozatlannak találtam. Az átszállítási kérelmekről a hatóság a jogszabályi keretek között, mérlegelési jogkörben döntött, az elutasító határozatok ellen Ön nem élt fellebbezéssel. 
Az országgyűlési biztosnak pedig - az állampolgári jogok országgyűlési biztosáról szóló 1993. évi LIX. törvény 16. § (1) szerint - nincs hatásköre sem a jogszabályoknak megfelelően, mérlegelés alapján hozott, sem a fellebbezéssel meg nem támadott hatósági határozatok felülvizsgálatára. 

Budapest, 2002. augusztus
		
Üdvözlettel: 

								Takács Albert